BurhSira.
22.
Omwôlo kwo ali nk’ibuye banîrekwo, ngasi wagera na kuheba olushungûrho. 
Omwôlo kwo ali nka camvu ca njalira, mazingonoko, ngasi ogahumakwo kuhôrhola anahôrhola enfune. 
Zibà nshonyi z’omulume okuburha ecirala c’omurhabana, ci okuburha ecirala c’omunyere kôhe kulengana bwenêne. 
Omunyere nkana, buhirhi bw’owamuyanka, ci omunyere mubî, mungo gw’owamuburhaga. 
Cikala-nshonyi w’omunyere, îshe na nnina azibonêsa, bombi kukaga bamukaga. 
Obukali burhagwêrhi lugero, lwimbo lwa mishîbo, ci okushûrha n’okuhanûla bubà burhimanya bukwânîne. 
Abâna bagwêrhe ecibâlya banali bîrhonzi, banabuke ababusi bâbo omungo. 
Abâna bagayanyi na mbula bukenge, banajâcize obwôrhere bwinjà bw’omulala gwâbo. 
Okuyigîriza omusirhe kubà kuhanga orhujo, kubà kuzûsa omuntu wafîre n’îrò. 
Okuhanûla omusirhe, kubà kuhanûla omuntu oli îrò, buzinda akudôse, mpu: «Bici ebyo?» 
Olakire ofîre: agenzire, arhakàcibona izûba, olakire omusirhe: arhacigwêrhi murhima, gwahûsire; kunyi wâlakira ofîre, bulya kurhamûka ajire, ci kuli omusirhe, olufù lwo lukulu aha kalamo kâge. 
Emishîbo y’ofîre zibà nsiku nda, ey’omusirhe n’omubî, nsiku zoshi z’akalamo kâbo. 
Orhabwîraga omusirhe binwa binji-binji, orhajâga ciru emund’ali, omanye akulêrhera embaka za busha, omanye akuzinza. Omuyâke, wabona omurhûla, ebihenyango byâge birhacikulibuze. 
Bicigi bizirho kulusha amabuye? Kurhi biderhwa? Cingolongolo. 
Omushenyi, omunyu, enundo y’ebyûma, byo byangu by’okubarhulwa aha cingolongolo. 
Oburhungiri buyûbake n’emirhi mizibu, burhagagajwa na musisi, omurhima gurhanziricîdôsa gubulihiga, gurhahombagana omu mango g’entambala. 
Omurhima guyêgemîre enkengêro z’oburhimanya, guli nka kulya bayinjihya olukûta n’irangi lyananîra bwinjà. 
Orhubuye rhutya-rhutya ah’irhwêrhwè ly’olukûta, rhurhalindira mpûsi, omurhima gw’ecingolongolo ebi gugerêreza byo binaguyôbohya. 
Bakashûrha isù, linadwe emirenge, bakahika omuntu oku nyomvu y’omurhima, banamanye ecikuli. 
Obanda irongo, abalaza orhunyunyi, ohangâla omwîra, bwîra ayîrha. 
Akabà wayômolîre omwîra engôrho, orharhâga omurhima, kwankanabà acigaluka; 
akabà waderhire omwîra kubî, orhayôbohaga, mwanaciyumvanya; ci omuhè rubanda, hoshi aho, obwîra bunafè. 
Mulungu wâwe akenyîre, mulole bwinjà, hano agâla, wasîma haguma naye; akajakwo obuhanya, orhamurhibagamwo, hano afuma olwo, mwe naye mwagabâna ebyâge. 
Engulumira mugî guyishokolera, kwo n’okwo bijâci bishokolera omukò. 
Ntakabà nshonyi z’okufungira omwîra, ntakanacîfulika ye. 
Akabâga ye n’enganya, abandi bakuyumva bamujire ndyâlya. 
Lêro ndi wakampira omulanzi oku kanwa, ahîre omu binwa byâni ecinwa c’obukengêre, lyo ndekisârhala byo birhumire, olulimi lulekimpeza? 
